Begroting kán skuld aandurf – RamaphosaPres. Cyril Ramaphosa. Foto: Elmond Jiyane, GCIS Pres. Cyril Ramaphosa is oortuig daarvan dat die planne wat in vanjaar se begrotingsrede uiteengesit is, genoeg is om Suid-Afrika se ekonomie weer op die been te kry ná die skade wat die Covid-19-pandemie en die algehele afsondering in 2020 aangerig het. Dit sluit in die delg van openbare skuld en die omsien na landsburgers. “Kortom, dit is ŉ begroting wat poog om niemand agter te laat nie,” sê Ramaphosa in sy jongste nuusbrief oor die begroting wat sy minister van finansies, Enoch Godongwana, verlede week ter tafel gelê het. “Die begroting rig hulpbronne na gebiede met die grootste potensiaal vir groei en werk, spesifiek strukturele hervorming, infrastruktuur en ondersteuning vir klein ondernemings. Dit ondersteun terselfdertyd jongmense deur middel van openbare en maatskaplike indiensnemingsprogramme en brei maatskaplike beskerming vir die mees kwesbares uit. Ramaphosa sê die begroting skets ook ŉ duidelike pad na volhoubare vlakke van openbare skuld. Hy verwys spesifiek na die skuld wat die staat in 2020 moes aangaan in sy reaksie op die pandemie. Talle ondernemings moes daardie jaar hul deure weens die algehele landwye afsondering sluit, terwyl twee miljoen mense hul werk kwyt is. “Minder inkomste is gedurende die piek van die pandemie ingesamel en meer geld moes bestee word om ons gesondheidsreaksie te versterk en maatskaplike ondersteuning te verskaf. Gevolglik moes die land meer leen en dít teen ŉ groter koste. “Die rentekoers wat ons op ons skuld betaal, is hoër as ons groeikoers, wat ŉ risiko skep dat ons skuld buite beheer kan raak indien dit nie versigtig bestuur word nie. Ons land bestee nou meer aan skulddienskoste as aan gesondheid, basiese onderwys en polisiëring. “Onvolhoubare vlakke van skuld is sleg vir alle Suid-Afrikaners, maar veral vir die armes. Die koste van skuld verminder die hoeveelheid geld wat die regering het om dienste te verbeter, maatskaplike beskerming te bied en in sosiale en ekonomiese infrastruktuur te belê. “Met hierdie begroting is ons nou op koers om ons begrotingstekort – en dus ons leenvereistes – te verminder terwyl ons reageer op die uitdagings wat Suid-Afrikaners nou en voortaan in die gesig staar. “Die begroting demonstreer ons vermoë en toewyding om hierdie balans te bereik. Dit is ŉ moeilike balans, maar met die doeltreffender gebruik van hulpbronne, die beëindiging van vermorsing en korrupsie, en die verskuiwing van besteding van verbruik na belegging kan ons fiskale volhoubaarheid bereik terwyl ons voortgaan om groei te ondersteun. “Ons land se pad na herstel is steil en sal uiters uitdagend wees. Maar met die maatreëls wat ons in die staatsrede uiteengesit het, met die begroting wat voorgelê is, en met die samewerking en betrokkenheid van alle Suid-Afrikaners sal ons daarin slaag,” sê Ramaphosa.